**NYÍLT PÁLYÁZATI FELHÍVÁS**

**A Belügyminisztérium Gazdasági Helyettes Államtitkársága**

**nyílt pályázatot hirdet**

**a belügyi szervek saját vagyonkezelésében lévő ingatlanokon történő**

**„üzemeltetési költségcsökkentést eredményező energetikai fejlesztések**

**pénzügyi támogatására”**

**PÁLYÁZAT KÓDJA: BM/19048 /2018.**

**1.  A pályázat célja**

Olyan beruházások, rekonstrukciók, átalakítások, fejlesztések egyszeri, visszatérítendő támogatása, amelyek az ingatlanok üzemfenntartási költségeit **energetikai fejlesztés** révén képesek hatékonyan csökkenteni, biztosítják az energiahordozókkal való takarékosabb gazdálkodást, és elősegítik a veszteségek mérséklését, így például:

- fajlagos energiaigény csökkentés (fűtőberendezések energetikai korszerűsítése jobb hatásfokú, szabályozható készülékek beépítésével, stb.);

-  hőveszteségek utólagos hőszigeteléssel történő csökkentése (külső határoló szerkezetek utólagos szigetelésével, nyílászáró cseréjével, stb.);

-  villamosenergia-felhasználás mérséklése (kül- és beltéri világítási rendszerek korszerűsítésével, stb.);

- megújuló energiahordozók alkalmazása (napelem, napkollektor, hőszivattyú, stb.);

- vízhasználat megtakarítás (szürkevíz, stb.).

**2.  A pályázaton résztvevők köre**

A pályázaton a **Belügyminisztérium irányítása alatt álló költségvetési szervek** közül azok vehetnek részt, amelyek a **saját vagyonkezelésükben levő ingatlanon** kívánnak energetikai fejlesztést megvalósítani és a fejlesztés megvalósításához szükséges pénzösszeg **legalább 20%-át saját forrásból** **fedezni tudják** (a továbbiakban: „**Pályázó”**). A Belügyminisztérium (a továbbiakban: „**Támogató**”) felhívja a figyelmet, hogy a nyertes Pályázónak a költségvetési támogatás felhasználásáról készült beszámoló keretében a saját forrással is el kell számolni.

**3.   Pályázati feltételek**

Pályázni olyan műszakilag megvalósítható fejlesztéssel lehet, amely a korszerűség követelményeit kielégíti, megfelel az energetikai, a biztonságtechnikai és környezetvédelmi előírásoknak, legkésőbb **2019. december 15-éig megvalósítható** és a ráfordításhoz nyújtott **támogatás összege 6 éven belül visszatérítésre kerül a Támogató részére.** A várható megtakarítást számítással szükséges kimutatni és alátámasztani.

A támogatás egyéb (pl. európai uniós forrásból támogatott) pályázat részeként, vagy forrásaként nem vehető igénybe.

Egy költségvetési szerv **több pályázatot is benyújthat egyidejűleg.**

A Pályázó pályázaton való részvételének feltétele, hogy az előző években megkötött támogatási szerződés(ei)ben foglaltaknak megfelelően a megvalósított fejlesztés(ei)ről szóló szakmai és pénzügyi beszámolási, esetleges visszafizetési kötelezettségének eleget tett.

Egy évre kizárásra kerül a pályázatból az a Pályázó, aki az előző évben pályázott, nyert, ugyanakkor a saját érdekkörében felmerülő okból nem valósította meg a korábbi pályázata szerinti fejlesztését.

**4.  A pályázat benyújtása, forrása, értékelése**

**A pályázati dokumentációt** jelen pályázati felhívás kitöltött mellékleteivel (Adatlap 1-2 rész) együtt **elektronikusan** a Robotzsaru elektronikus iratkezelő rendszeren **kell benyújtani** a Belügyminisztérium Műszaki Főosztálya (a továbbiakban: „**BM Műszaki Főosztály**”) részére.

**A pályázat benyújtási határideje: 2019. február 4. (A határidő után beérkező pályázatok nem kerülnek elfogadásra.)**

**A rendelkezésre álló forrás:** 2018. évben befolyt törlesztő részletekből és a korábbi pályázatokból nyújtott fel nem használt támogatások visszafizetéseiből származó bevétel és a Magyarország 2019. évi központi költségvetéséről szóló 2018. évi L. törvény 1. melléklet, XIV. Belügyminisztérium fejezet, 20. fejezeti kezelésű előirányzatok cím, 1. Ágazati célfeladatok alcím, 2. jogcímcsoport „Energia-racionalizálás” megnevezésű előirányzatból (ÁHT azonosító: 237778) származó 2019. évi bevétel, **összesen 138 347 013,- Ft, azaz százharmincnyolcmillió‑háromszáznegyvenhétezer‑tizenhárom forint,** amely pályázati keretösszeg a pályázati döntés napján rendelkezésre álló befolyt bevételekkel emelkedik. A pályázati keretösszeg abban az esetben, amennyiben a pályázati döntés napjáig nem folyik be valamennyi, a 2019. I. félévére (február 25.) vonatkozó törlesztő részlet, a be nem folyt bevétel összegével csökken.

**Értékelési szempontok, fontossági sorrendben:**

Az elbírálás során **elérhető maximális pontszám: 200 pont, amely az alábbiak szerint kerül figyelembevételre:**

-  a visszatérítés vállalt ideje (maximálisan az elérhető pontszám 25%-a, azaz 50 pont),

(A visszatérítés időtartama nem lehet hosszabb a pályázatban kimutatott megtérülési időnél, de maximum 6 év, minimális összege pedig a támogatás 1/6-a, de legalább 1,0 millió Ft/év, azaz min. 500 ezer Ft/félév. Az I. félévi törlesztés február 25-i, a II. félévi törlesztés augusztus 25-i dátumot jelent.),

- a saját forrás %-os aránya (maximálisan az elérhető pontszám 25%-a, azaz 50 pont),

(a minimális 20 % saját forrás biztosítása kötelező, az ettől magasabb mérték kerül pontozásra),

-  az energia-megtakarítás, illetve üzemeltetési költségcsökkenés éves összege (maximálisan az elérhető pontszám 25%-a, azaz 50 pont),

-  a pályázat előkészítettsége (maximálisan az elérhető pontszám 25%-a, azaz 50 pont).

A pályázatokat a BM Gazdasági Helyettes Államtitkár által felkért szakértőkből álló bizottság bírálja el és tesz javaslatot a támogatások odaítélésére.

Hiánypótlásra lehetőség nincs.

**A költségvetési támogatás odaítéléséről a Gazdasági Helyettes Államtitkár dönt** a szakértői bizottság javaslatai alapján**.**

**A pályázat elbírálásának határideje 2019. március 11. Az eredményről, a támogatási döntésről a Pályázók 15 (tizenöt) napon belül írásbeli értesítést kapnak.**

A Pályázó jogorvoslat iránti kérelmet nyújthat be a BM Műszaki Főosztály részére (1051 Budapest V., József Attila u. 2-4.), ha pályázati eljárásra, a támogatási döntés meghozatalára vonatkozó eljárás véleménye szerint jogszabálysértő. A jogorvoslat iránti kérelem benyújtására a kérelemmel érintett támogatói intézkedés, mulasztás a kérelmet benyújtó tudomására jutásától számított 5 (öt) napon belül írásban van lehetőség. A Támogató a benyújtott kérelmet annak beérkezésétől számított 10 (tíz) napon belül elbírálja, és döntéséről írásban tájékoztatja a kérelmet benyújtót.

Az elnyert támogatás a pályázatban megjelölt energia-racionalizálási fejlesztés finanszírozására szolgál, amelynek keretében költségként a fejlesztéshez kapcsolódó tervezés, tervezői művezetés, műszaki ellenőrzés, valamint a kivitelezés, beszerzés költségét számolhatja el. Minden egyéb költség el nem számolható költségnek minősül.

A támogatás - átutalással történő - folyósításának határideje: a támogatási szerződés hatályba lépését követő 15. (tizenötödik) nap.

A Kedvezményezett a támogatást a támogatási szerződés hatálybalépésének napjától legkésőbb 2019. december 15-ig jogosult felhasználni.

A támogatás intenzitása a saját forrás arányának függvénye, maximálisam 50 %.

**5.  Szerződéskötés, teljesítés, ellenőrzés**

A **BM Műszaki Főosztály vezetője** a nyertes Pályázókkal **támogatási** **szerződést köt, mely tartalmazza különösen, de nem kizárólagosan az alábbiakat:**

- a műszaki, pénzügyi teljesítés;

- a visszatérítési kötelezettségvállalás;

- a törlesztés ütemezése: a visszatérítés évente két alkalommal, a megkötésre kerülő támogatási szerződésben foglalt részletezés szerint történik;

- a visszatérítés időtartama, amely nem lehet hosszabb a pályázatban kimutatott megtérülési időnél, de maximum 6 év, minimális összege pedig a támogatás 1/6-a, de legalább 1,0 M Ft/év (Egymillió Ft/év; kivéve az utolsó, tört részletet);

- a visszatérítés ellenőrzése;

- a késedelmes visszatérítés jogkövetkezménye;

- a tényleges megtakarítások dokumentálása (számlák, mérési adatok, számítások stb.)

**A támogatási szerződés megkötésének tervezett időpontja: 2019. április 15.**

A Támogatónak a támogatási szerződés megkötése után jogában áll a támogatási szerződésben foglaltakat folyamatosan ellenőrizni.

A nyertes Pályázó köteles a támogatás felhasználása során - ha ennek a közbeszerzésekről szóló 2015. évi CXLIII. törvény szerinti feltételei fennállnak - közbeszerzési eljárást lefolytatni.

A nyertes Pályázó köteles a támogatás felhasználásával kapcsolatos ellenőrzést tűrni és adatszolgáltatási kötelezettségének eleget tenni az arra jogosult szerveknek.

**6.  Egyéb**

Jelen pályázati felhívás és annak mellékletei a [www.kormany.hu](http://www.kormany.hu) honlapról letölthetők.

A pályázattal kapcsolatos egyéb kérdésekben felvilágosítást nyújt: Tatár István (tel.: 441-1603, BM: 15-829, Fax:441-1997, BM:14-997, e-mail cím: [robert.istvan.tatar@bm.gov.hu](mailto:robert.istvan.tatar@bm.gov.hu)).